顔魯公祠堂詩
作者：李廌
朝代：宋

paragraphs: 朅來游汝海，初識魯公真。
盛德宜蒙祀，英姿儼若神。
典刑雖異代，勛績在蒸民。
憶昔艱難際，生逢歷數屯。
羯胡來薊漠，戎馬度咸秦。
河朔皆朝虜，平原獨挺身。
蠟書通帝所，羽檄論邦鄰。
許國心無二，孤軍氣復振。
弟兄同義烈，生死劇酸辛。
已怪酬庸薄，那聞左降頻。
江湖銷歲月，省闥牾經綸。
相國心多忌，軍容憤復伸。
同朝緣妬媢，啗賊俾邅迍。
輒墮姦邪計，剛期跋扈馴。
咥凶令履尾，納諫爲嬰鱗。
假手雖云智，擠賢太不仁。
茹氈蘇武餒，决眥藺生嗔。
誤問長安使，寧爲叛將賓。
一時全大節，千古仰清塵。
緬想神如在，推遷跡已陳。
謀謨存汗簡，字畫徧蒼珉。
論世吾求友，之人德可親。
詎云黄壤隔，猶勝白頭新。
端欲希忠義，常期齒搢紳。
今雖逄聖旦，止願作良臣。
惟冀尊王室，寧思秉國鈞。
儻令冠獬廌，猶可畫麒麟。
古寺今如昔，泉扃夜不晨。
何人同李翰，紀事比張巡。
感慨瞻遺像，潸然淚滿巾。